### NN 65/2022 (8.6.2022.), Odluka Agencije za elektroničke medije klasa: UP/I-612-12/21-02/0009, urbroj: 567-06-22-07 od 2. lipnja 2022.

Agencija za elektroničke medije

942

Vijeće za elektroničke medije, u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir, Bučević, Vanja Gavran, Katija Kušec, Anita Malenica i Davor Marić, članovi Vijeća, na temelju odredbe članka 85. stavka 8. i 9. Zakona o elektroničkim medijima (»Narodne novine«, broj 111/21), nakon provedenog postupka nadmetanja sukladno Obavijesti o namjeri davanja koncesija za obavljanje djelatnosti pružanja medijskih usluga digitalnog radija (DAB+) br. 07/21, klasa: UP/I-612-12/21-02/0009, urbroj: 567-06-22-03, »Narodne novine« broj 130/21 i utvrđivanja uvjeta za davanje koncesije, na 23-21 sjednici održanoj 2. lipnja 2022., donijelo je

ODLUKU

O IZMJENI ODLUKE

I. Točka IV. Odluke o izboru najpovoljnijeg ponuditelja, klasa: UP/I-612-12/21-02/0009, urbroj: 567-06-22-03 od 4. veljače 2022. mijenja se i glasi:

Odabrani ponuditelji obvezni su u roku od 90 (devedeset) dana od dana ove objave u Narodnim novinama uputiti Hrvatskoj regulatornoj agenciji za mrežne djelatnosti (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta.

Odabrani ponuditelj, trgovačko društvo Radio Tvornica j.d.o.o. obvezan je do dana 10. lipnja 2022. godine uputiti Hrvatskoj regulatornoj agenciji za mrežne djelatnosti (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj Radio Tvornica j.d.o.o. do navedenog datuma ne podnese zahtjev Hrvatskoj regulatornoj agenciji za mrežne djelatnosti smatrat će se da je odustao od koncesije.

II. Ostali dijelovi Odluke ostaju nepromijenjeni.

III. Odluka će se objaviti u »Narodnim novinama«.

Obrazloženje

Vijeće za elektroničke medije na 6-22 sjednici održanoj 3. veljače 2022., donijelo je Odluku o izboru najpovoljnijeg ponuditelja temeljem Obavijesti o namjeri davanja koncesije za obavljanje djelatnosti pružanja medijske usluge digitalnog radija (DAB+) br. 07/21 za područje digitalne regije DB0-DC0 (Međimurska, Varaždinska, Koprivničko-križevačka, dio Bjelovarsko-bilogorske, Krapinsko-zagorska, Grad Zagreb, Zagrebačka, dio Sisačko-moslavačke, Karlovačka, dio Primorsko-goranske), objavljene temeljem Odluke Vijeća za elektroničke medije od 25. studenoga 2021. Kao najpovoljniji ponuditelji odabrana su trgovačka društva My Power Station j.d.o.o. i Radio Tvornica j.d.o.o.

Vijeće za elektroničke medije zaprimilo je molbu odabranog ponuditelja, trgovačkog društva Radio Tvornica j.d.o.o. za produljenjem roka za obavljanje tehničkog pregleda.

Vijeće je razmotrilo navedenu zamolbu te utvrdilo kako se istoj može udovoljiti budući da produljenje roka nije u suprotnosti s pozitivnim zakonskim odredbama ni sa javnim interesom.

Slijedom navedenog odlučeno je kao u izreci ove Odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/21-02/0009

Urbroj: 567-06-22-07

Zagreb, 2. lipnja 2022.

VIJEĆE ZA ELEKTRONIČKE MEDIJE

Predsjednik
 Vijeća za elektroničke medije
 Josip Popovac, v. r.